**Tilsyn og opprydding på private avløpsanlegg**

Kristiansand kommune er i gang med et omfattende arbeid med tilsyn og opprydding i private avløpsanlegg. Dette gjelder eiendommer som har innlagt vann, men ikke er tilknyttet kommunalt avløpsnett.

Tilsyn og opprydding er lovpålagte oppgaver som alle kommuner er pliktige å utføre. Det er Miljødirektoratet og Statsforvalteren som pålegger kommunene å kartlegge avløpsløsninger og fatte vedtak om forbedringer. Opprydding i avløpsforhold må gjennomføres innen 2027. Dette gjøres i medhold av vanndirektivet (EUs rammedirektiv for vann) og vannforskriften.

**Hva er tilsyn?**

Tilsyn er et systematisk kontrollarbeid som ofte foregår områdevis. Gjennomføringen av tilsyn vil i grove trekk gå ut på følgende:

* Gå gjennom dokumentasjon og registreringer for det aktuelle anlegget
* Sende ut spørreskjema hvis det er uklarheter
* Kontroll og oppfølging av tømmerapporter, servicerapporter og årsrapporter
* Vurdere tømmefrekvens og tilgjengelighet
* Kontrollbesøk. Dette varsles i forkant
* Eventuell prøvetaking av anleggsutslipp og inspeksjon av utslippspunkt
* Kontroll av forurensning, lukt eller annen sjenanse fra anlegget.
* Tilsynsrapport
* Oppfølging av eventuelle avvik, og dermed pålegg om retting

**Hvem utfører tilsynet?**

Kommunen er lokal forurensningsmyndighet, og har ansvaret for å overvåke miljøtilstanden i de lokale vassdragene og kartlegge mulige utslipp fra private avløpsanlegg.

I Kristiansand kommune er det miljøvernenheten som er ansvarlig for tilsynet.

**Årlig gebyr for oppfølging, kontroll og tilsyn**

Kontroll- og tilsynsgebyr private avløpsanlegg er et årsgebyr som faktureres alle eiendommer med innlagt vann som ikke er tilknyttet kommunalt avløpsnett.

Kontroll- og tilsynsgebyret er et selvkostområde, det vil si at gebyret finansierer alt arbeidet kommunen har med å kontrollere forurensning fra utslipp fra private avløpsanlegg. Kommunen har ikke anledning til å tjene penger på tilsynet.

Gebyret faktureres sammen med de øvrige kommunale avgiftene.

Gebyret er uavhengig av hvilke tilsynsoppgaver som er utført inneværende år.

Gebyrsatsene vedtas av kommunestyret hvert år.

**Hva er forskjell på service og tilsyn?**

Service og tilsyn er to forskjellige ting. Kommunen krever at alle godkjente avløpsanlegg skal ha serviceavtale med et godkjent foretak. Dette for å sørge for regelmessig service på anlegget. Service inkluderer for eksempel etterfylling av kjemikalier (minirenseanlegg), ettersyn på elektroniske enheter, sjekk at spredegrøfter ikke er tette og at anleggene fungerer slik utslippstillatelsen krever.

Tilsynet utføres av kommunen som forurensningsmyndighet. Kommunen er forpliktet til å overvåke miljøtilstanden og, om nødvendig, sette i verk tiltak i de lokale vassdragene. Målsetningen er at alle avløpsanleggene i Kristiansand kommune oppfyller rensekrav i forurensningsforskriften.

**Opprydding i spredt avløp**

I Kristiansand kommune er det registrert cirka 2500 private anlegg. Over 80 prosent av anleggene er mer enn 30 år gamle og tilfredsstiller ikke lenger dagens krav til rensing. Disse anleggene må oppgraderes for å hindre forurensing til både vassdrag, grunnvann og kystområder.

**Alle eiendommer i spredt bebyggelse med innlagt vann skal ha godkjent utslippstillatelse etter forurensingslovens kapittel 12**

Arbeidet med kartlegging og opprydding med disse eiendommene er nå i gang. Dersom det avdekkes anlegg som ikke tilfredsstiller dagens rensekrav, vil kommunen gå i dialog med eiere om hvordan avviket skal følges opp. Det kan bli aktuelt å gi pålegg om tiltak for å sørge for at det private avløpsanlegget ivaretar at utslipp blir renset i tråd med regelverket.

Gamle anlegg som har utslippstillatelser vil likevel være lovlige fram til eier mottar et eget brev hvor utslippstillatelsen oppheves fra en angitt dato.

Miljøvernenheten tar for seg område etter område i kommunen etter en prioriteringsliste. De startet opp i 2021 med å undersøke alle private avløp i området øst for Topdalselva og opp til kommunegrensa. Neste områder blir vest for Topdalselva og videre nedover Topdalselva på østside.

**Informasjonsbrev sendes berørte eiendommer**

Dersom kommunen gjennomfører opprydding i ditt område og din eiendom verken er knyttet til det offentlige avløpsnettet eller har en gyldig tillatelse gitt etter 2007, vil du få tilsendt et informasjonsbrev i forkant av kartleggingen.

**Lovverk**

Kommunen er lokal forurensningsmyndighet etter forurensingsforskriften kapittel 12 og 13, og skal føre tilsyn med at bestemmelser og vedtak blir fulgt.

Kapittel 12 gjelder krav til utslipp av sanitært avløpsvann fra bolighus, hytter og lignende.

Kapittel 13 gjelder krav til utslipp av kommunalt avløpsvann fra mindre tettbebyggelser

**Lenker**

Forurensningsloven <https://lovdata.no/dokument/NL/lov/1981-03-13-6>

Forurensningsforskriften <https://lovdata.no/dokument/SF/forskrift/2004-06-01-931>

Forskrift om gebyrer <https://lovdata.no/dokument/LTII/forskrift/2019-11-27-2249>

Vanndirektivet <https://www.vannportalen.no/regelverk-og-foringer/vanndirektivet/>

Vannforskriften <https://lovdata.no/dokument/SF/forskrift/2006-12-15-1446>